2018. szept. 25. 14:45
Jorge Lorenzo meg van győződve arról, hogy a Ducati jobban járt volna, ha megtartja őt, Petrucci pedig nem érti a felé irányuló kritikát.
Elég mélyen érinthette Jorge Lorenzót, hogy a Ducati nem akarta megtartani őt. A spanyol helyett Danilo Petrucci fog érkezni 2019-től, Lorenzo pedig a Hondához megy. Lorenzo többször is elmondta, hogy szívesen maradt volna az olasz csapatnál, ezúttal a Gazetta dello Sport-nak adott interjút.
„A Ducati nem hitt bennem.” – mondta Lorenzo, aki a csapatának elmondta, hogy nem sok hiányzik ahhoz, hogy futamgyőzelmeket szerezzen. A gyenge szezonkezdet azonban a spanyol szerződésébe került. A Ducati már korán eldöntötte, hogy nem hosszabbítanak vele, majd ezután Lorenzo elkezdett győzelmeket és dobogókat szállítani.
„Csak egy kicsi darabra lett volna szükségem a szezon elején, hogy összeálljon a kirakós, és az egész versenyen gyors tudjak lenni.” – magyarázta.
De túl későn kezdte szállítani az eredményeket. A Ducati pénzügyi okok miatt úgy döntött, hogy nem alkalmazzák 2018 után, Petrucci pedig „olcsóbb” alternatíva volt.
A háromszoros MotoGP-bajnok állítólag évente 12 millió eurót keresett a csapatánál. Lorenzo szerint a csapat rossz helyen próbál spórolni, és inkább hosszabbítaniuk kellett volna vele, ahelyett, hogy megemelik Dovizioso fizetését. A Ducati azonban kitart „Dovi” mellett, második pilótájuknak pedig Petruccit választották, akinek még nincs futamgyőzelme a MotoGP-ben.
Természetesen Lorenzo szavai nem kerülték el Petrucci figyelmét sem, aki reagált is erre.
„Nagyon tisztelem Jorgét, és azt, amit elért. Ebben a pillanatban ő a világ egyik leggyorsabb versenyzője, ezért óvatosnak kell lennem, amikor róla beszélek.” – kezdte Petrucci, aki nem meglepő módon nem ért egyet Lorenzóval.
„Jorge azt mondta, hogy a Ducati olyan versenyzőt választott, aki jó, de még nem nyert semmit. De amikor a Ducati döntött, akkor még ő sem nyert semmit. Le Mans után még előtte álltam a pontversenyben.” – emlékszik vissza Petrucci, majd mosolyogva hozzátette: „Ezenkívül 12 millióval kevesebbe kerülök a Ducatinak.”
„Őszintén, fogalmam sincs, miért mérges rám. A mugellói versenyen már letette a voksát a Honda mellett. De ilyen az élet.”
A Ducati leendő pilótája azt is hozzátette, szerencséje volt az időzítéssel, hogy az olasz istálló ilyen hamar meghozta a döntését. Azzal is tisztában van, hogy ha később döntöttek volna, lehet, hogy más döntést hoztak volna meg.